Nafarroako Parlamentuko Mahaiak, 2021eko maiatzaren 10ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Marta Álvarez Alonso andreak aurkezturiko mozioa, zeinaren bidez Nafarroako Gobernua premiatzen baita Lizarran familia elkartzeko gune bat abian jar dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Eskubide Sozialetako Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko maiatzaren 10ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen foru parlamentari Marta Álvarez Alonso andreak, Legebiltzarreko Erregelamenduan xedatuaren babesean, honako mozio hau aurkezten du, Eskubide Sozialetako Batzordean eztabaidatzeko:

Familia Elkartzeko Gunea gizarte-zerbitzu espezializatu eta doakoa da, Gizarte Zerbitzuen Zorroan eskubide gisa bermatua, elkargune bat eta esku-hartze profesionala eskaintzen dituena, haurrei beren gurasoekin eta familiartekoekin denbora batez elkartzea ahalbidetzeko, banantzeak, dibortzioak edo bestelako inguruabarrek eragindako gatazka-egoerak gertatzen direnean eta, bereziki, genero-indarkeriako egoerak gertatzen direnean, adingabeekiko bisitak zuhurtziarik eta ardura handienarekin egin behar baitira halako kasuetan.

Funtsezko zerbitzu bat da, hortaz, adingabeei bermatu nahi bazaie beren gurasoekin eta familiekin leku neutral eta seguru batean elkartzeko eskubidea, eta aldi berean gurasoei bermatu nahi bazaie seme-alabekiko bisita-araubiderako eskubidea; hartara, adingabeak familiartekoekiko lotura afektiboak gordeko ditu, bere garapen psikiko, afektibo eta emozionalerako baitezpadakoak diren aldetik, eta askatasun eta babes giroan elkartu ahal izanen da haiekin.

Helburu horiek lortzeko eta egoera zehatzaren arabera, Familia Elkartzeko Gunea hainbat gauzatarako erabil daiteke: adingabeak uzteko eta batzeko, gatazkan dauden gurasoen arteko harremana ekiditeko asmoz; kanpoan bizi delako hiri horretan etxerik ez izateagatik, bere etxebizitzak adingabea hartzeko baldintzarik ez izateagatik... zaintza ez duen gurasoak bisitak egiteko elkartze-gunean bertan; edo bisitak hirugarrenek zaindu edo begiratu beharrekoak izateagatik zentroan egiteko.

Nafarroan familia elkartzeko 4 gune dauzkagu gaur egun, Nafarroa osoari ematen diotenak zerbitzu: Iruñean bi, Tuteran bat, eta Tafallan beste bat.

Tafallako elkartze-gunea 2018an abian jarri arte, zerbitzu hori behar zuten Estellerriko herritarrei Iruñeko guneetako batean ematen zitzaien hori, herri batetik bestera joan behar izateak erabiltzaile ziren familiei zekarzkien arazoekin.

Baina Tafallako Familia Elkartzeko Gunea abian jarri zenetik (Eskubide Sozialetako Departamentuak Tafalla-Lizarra FEG izena eman zion), Estellerriko herritarrei gune horretan ematen zaie zerbitzua.

Aldaketa horrek ez du pertsona erabiltzaile horien guztien arazoa konpondu; batez ere, garraiobide propiorik gabeko pertsona zaurgarrienena, zeinak askotan zerbitzuari nahitaez uko egin beharrean aurkitzen baitira ezintasun fisiko edo ekonomikoagatik, horrek zaurgarritasun handiko egoera batzuetan dakarren kaltearekin.

Lizarrako biztanleriak –non, gainera, epaitegiak baitaude– familia elkartzeko bere gune propioa eduki behar du, adingabeei eta familiei gizarte-prestazio hori egiaz berma dakien.

Hori guztia dela-eta, honako erabaki proposamen hau aurkezten da:

Nafarroako Parlamentuak Nafarroako Gobernua premiatzen du familia elkartzeko gune bat abian jar dezan Lizarran, gehienez ere urtebeteko epean.

Iruñean, 2021eko maiatzaren 4an

Foru parlamentaria: Marta Álvarez Alonso